30-godišnjak je dobio osam mjeseci zatvora s dvogodišnjim rokom kušnje i kaznu od 400.000 kuna

D. Č. (30) zapalio pod utjecajem marihuane obiteljsku kuću krajem veljače u gluho doba noći u Novoselcima kod Požege, a zbog toga mu je Općinski sud u Požegi, po nalogu tužiteljstva, izdao osuđujući kazneni nalog.

Osam mjeseci zatvora s dvogodišnjim rokom kušnje i obeštećenje od 400.000 kuna koje u roku od 10 mjeseci tijekom roka provjeravanja mora isplatiti ocu kao vlasniku kuće je sankcija na koju D. Č. ima pravo žalbe.

Sadržaj se nastavlja...

''Mislim da sam zapalio samo dvosjed, ali ne i zavjese. Potpalio sam ga upaljačem i otišao baki. Ostaloga se ne sjećam. Nisam bio pri sebi, no nemam zdravstvenih problema, nego je u pitanju bila marihuana. Konzumirao sam je neposredno prije toga. Dvosjed je bio na sredini dnevnog boravka. I ne znam točan razlog, nisam imao motiv da zapalim kuću. Inače, marihuanu koristim nekad više nekad manje, ovisno ako ne djeluju lijekovi koji su mi propisani nakon prometne nesreće 2015. godine. U kući sam bio sam, a inače sa mnom živi jedna od dviju sestara, dok je otac u Njemačkoj'', pravdao se u tužiteljstvu D. Č., čije su sestre koristile blagodat i odbile svjedočiti.

Prema optužnici, D. Č. je 26. veljače ove godine oko 2.30 sati zapalio dvosjed u dnevnom boravku, nakon čega se požar proširio na cijelu unutrašnjost kuće sve do krovne instrukcije. Od kuće prepune uspomena, zapravo, nije ostalo ništa, a šteta koju je pričinio ocu, kao vlasniku kuće, je oko 400 tisuća kuna.

Vještak psihijatar je zaključio da 30-godišnjak ima poremećaj osobnosti te da je u vrijeme paleži bio je ubrojiv, ali s djelomičnim gubitkom sposobnosti testiranja realiteta zbog zloupotrebe marihuane, javlja Požega.eu.

Iz izvješća o utvrđivanju uzroka požara Službe zajedničkih i upravnih poslova Inspektorata unutarnjih poslova proizlazi da je požar nastao u prostoru kuhinje i dnevnog boravka, i to namjernim zapaljenjem gorivih tvari.